Heimskringla/Ólafs saga helga/11
Þá sigldi Ólafur konungur suður til Fríslands og lá fyrir Kinnlimasíðu í hvössu veðri. Þá gekk konungur á land með lið sitt en landsmenn riðu ofan í móti þeim og börðust við þá.

Svo segir Sighvatur skáld:

Víg vannstu, hlenna hneigir,
hjálmum grimmt hið fimmta,
þoldu hlýr fyr hári
hríð Kinnlimasíðu,
þá er við rausn að ræsis
reið her ofan skeiðum.
Enn í gegn að gunni
gekk hilmis lið rekkum.